b'\n_START_ARTICLE_\nKarnit Flug\n_START_SECTION_\nUtdanning og yrkeskarriere\n_START_PARAGRAPH_\nFlug har en Master of Arts-grad (cum laude) innen sosial\xc3\xb8konomi fra the Hebrew University i Jerusalem (1980), og har ogs\xc3\xa5 en Ph.D i sosial\xc3\xb8konomi fra Columbia University, som hun fullf\xc3\xb8rte i 1985._NEWLINE_\xc3\x85ret f\xc3\xb8r hun var ferdig med sin doktorgrad begynte hun \xc3\xa5 jobbe i Det internasjonale pengefondet (IMF), som \xc3\xb8konom. Hun returnerte til Israel i 1988, og begynte da i Bank of Israels forskningsavdeling, der hun jobbet med s\xc3\xa6rlig makro\xc3\xb8monomi, arbeidsmarkedet og sosialpolitikk. I 1994-96 var hun i permisjon, og jobbet for Den interamerikanske utviklingsbanken, som senior forsknings\xc3\xb8konom. Hun returnerte til sentralbanken i 1997, og ble visedirekt\xc3\xb8r i forskningsavdelingen. I 2001 ble hun direkt\xc3\xb8r i den samme avdelingen, og ble samtidig en del av sentralbankens ledelse._NEWLINE_I juli 2011 ble hun visesentralbanksjef, under sentralbanksjef Stanley Fischer, og da Fischer trakk seg fra stillingen som sentralbanksjef i juli 2013 overtok hun som fungerende sentralbanksjef. Den 13. november 2013 overtok hun formelt som sentralbanksjef.'